ÅRSBERETNING  FOR IL TYRVING
 FOR VIRKSOMHETSÅRET  01.01.06-31.12.06

FRIIDRETT OG ORIENTERING
Hovedstyret gratulerer friidrettsgruppen, orienteringsgruppen og de enkelte utøverne med mange imponerende idrettsprestasjoner i 2006, og spesielt Ingunn Hultgreen Weltzien med gull i junior-VM i orientering og Christina Vukecevic med sølv på 100m hekk under junior-VM i friidrett. Det vises forøvrig til gruppenes egne årsberetninger, som er å finne lengre bak i årsberetningen.  

Bærum kommunes idrettsstipend i 2006 ble tildelt Ingunn og Audun Hultgreen Weltzien.  Christina Vukicevic og Mia Haave er tildelt midler fra Norges Fri-idrettsforbund/Olympiatoppen.

Hovedstyret har besluttet å tildele Kristoffer og Rolf Stavers Minnepokal for 2006 til Mia Haave og Torgeir Nørbech.

HOVEDSTYRET 
Hovedstyret har i 2006 bestått av:

Wenche Hultgreen			Leder
Øyvind Fjellhøy			Nestleder
Kaare N. Haug				Leder av orienteringsgruppen
Erik Bølling				Leder av friidrettsgruppen
Einar Hoff				Leder av klubbhusstyret

I 2006 er det avholdt 6 ordinære hovedstyremøter hvor oppfølging av økonomien i gruppene og hovedstyret har hatt høy prioritet.  Hovedstyret har også hatt ansvaret for engasjementet i Stiftelsen Rud/Hauger, barneidrettsaktiviteter, Tyrving-Nytt og klubbhuset.
 
Også i 2006 har IL Tyrving  og dets utøvere, diverse aktiviteter og stevner fått meget god og positiv omtale i ulike media som for eksempel Asker & Bærums Budstikke og Aftenposten. Vi er godt fornøyd med denne profileringen som betyr mye både for våre medlemmer og for våre samarbeidspartnere, samt ikke minst mye for rekruttering av nye utøvere til idrettene våre. 
 
Tyrving, representert i andre overordnede verv:
Hovedstyret konstaterer med tilfredshet at mange av våre medlemmer også i 2006 har innehatt mange viktige tillitsverv innenfor idretten. 

Fra Hovedstyret har følgende representert Tyrving:
	Stiftelsen Rud-Hauger Idrettspark	Erik Bølling

Fra Friidrettsgruppen har følgende representert Tyrving :
	NFIF/Apellutvalget	Tor Solem
	NFIF/Statistikk- og rekordutvalget	Jo Nesse
	NFIF/Teknisk komite	Jo Nesse
	AFIK/styreleder	Jofrid Holter
	AFIK/varamedlem revisjon	Kirsten Larsen
	Driftsstyret Nadderud stadion	Bjarne Nilssen

Fra O-gruppen har følgende representert Tyrving:
	NOF/President			Bjørn R. Berntsen
	NOF/	Teknisk komité			Henning Spjelkavik
	NOF/Valgkomité			Jarl Magnus Berge
	IOF/IT-commission 			Henning Spjelkavik
	AOOK/nestleder			Kjell Stenstadvold
	AOOK/teknisk			Hasse Bergstrøm
	AOOK/trening			Henning Spjelkavik
	AB-alliansen				Severin Lindseth

ØKONOMI
Som nevnt innledningsvis har Hovedstyret prioritert å følge opp gruppenes økonomi, og på styremøtene er  derfor de periodiske økonomirapportene gjennomgått.   Gruppenes og Hovedstyrets regnskaper føres nå etter bruttometoden.

Friidrettsgruppens økonomi har i 2006 vært tilfredsstillende. Regnskapet viser et overskudd på kr 233.119 mot et overskudd på kr 158.973 foregående år.  Det ble ikke foretatt avskrivninger i 2006.  

Orienteringsgruppens regnskap viser et underskudd kr 10.069.  Det var budsjettert med et underskudd på kr 25.000.

Hovedstyret har i 2006 hatt et overskudd på kr 25.009.  Det var budsjettert med store kostnader til rehabilitering av taket på klubbhuset, men dette arbeidet ble ikke igangsatt i 2006. 

IL Tyrving
Det konsoliderte regnskapet for IL Tyrving for 2006 viser et overskudd på 248.059 kroner.  Likviditeten er fortsatt god med bankinnskudd totalt på  kr 2.648.380 ved årets slutt.  IL Tyrving har pr. 31.12.06 fortsatt et meget positivt økonomisk ståsted.  Likviditetsreserven ved årsskiftet (bankinnskudd pluss fordringer minus kortsiktig gjeld), var i overkant av kr 2.200.000. 

For nærmere informasjon og detaljer henvises til komplett regnskap med noter som er vedlagt årsberetningen.

ADMINISTRASJON
Kirsten Larsen har også dette året vært ansatt i 70% stilling som daglig leder i IL Tyrving.  Stillingen har vært delt med 35% på hovedstyret, 20% på friidrettsgruppen og 15% på orienteringsgruppen.  Arbeidsoppgavene for hovedstyret har vært ulike sekretærfunksjoner og regnskap, og for gruppene regnskap i tillegg til arbeidsoppgaver etter nærmere avtale med gruppene.  Arbeid for gruppene i forbindelse med inntektsbringende stevner og arrangementer, har gruppene, i likhet med tidligere år, selv lønnet Kirsten for.

Kristen har hatt ansvaret for utleievirksomheten og ellers den daglige driften av klubbhuset, medlemsregistrering og Tyrving-nytt. I tillegg har hun tatt seg av påmeldinger til orienteringsløp og løpsregnskapet, og som vanlig utført det aller meste av sekretariatarbeidet i for- og etterkant av Tyrvinglekene og andre stevner.  På friidrettsgruppens internettsider har Kirsten sørget for oppdatering.

Hovedstyret ser fortsatt behov for en administrativ stilling og er meget godt fornøyd med det arbeidet Kirsten Larsen utfører.

MEDLEMSUTVIKLINGEN   
Oversikten over medlemsutviklingen de siste fem årene viser følgende tall:
	2002	2003	2004	2005	2006	
Registrerte medlemmer pr. 31.12.	621	670	723	755	800	

Fordelingen av medlemmene på alder og kjønn viser følgende:
	2002	2003	2004	2005	2006	
Antall medlemmer 0-12 år	81	117	139	158	171	
Antall medlemmer 13-16 år	81	99	120	127	153	
Antall medlemmer fra 17 år	459	454	464	470	476	

Gruppevis fordeling:
Friidrett				424 (374) medlemmer
Orientering				319 (339) medlemmer
Støttemedlemmer			  57 (51) medlemmer

TYRVING-NYTT   
Det ble i 2006 utgitt totalt 4 numre av Tyrving-Nytt med et opplag på 500-600.  Kirsten Larsen har også i dette året hatt eneansvaret som redaktør.  Totalt antall sider har vært 172 mot 180 i 2006.  

Heller ikke i 2006 har det lykkes å selge annonseplass i Tyrving-Nytt utover den faste annonseringsstøtten fra Helgerudhallen i Sandvika.  Hovedstyret ser Tyrving-Nytt som et viktig bindeledd mellom klubbens medlemmer i de to idrettsgruppene med reportasjer fra ulike aktiviteter – og med muligheter for klubbens samarbeidspartner til å profilere seg gjennom annonsering og tekst.  

Tyrving-Nytt har gitt et godt bilde av virksomheten i laget, og det er hyggelig at unge og eldre klubbmedlemmer bidrar med reportasjer fra ulike idrettsarrangement.   Spesielt må det nevnes at utøverne har bidratt på en særdeles positiv måte med til dels utførlige reportasjer fra ulike aktiviteter. 

Det er firmaet Copyshop i Sandvika som trykker Tyrving-Nytt.  Alt materiell blir levert elektronisk.

BARNEIDRETT
Barneidrettsaktivitetene i regi av Hovedstyret har fortsatt for aldersgruppen fra 5 til 10 år.  Det har vært ukentlige treninger på Levre skole (okt. til mai) og på Nadderud stadion (mai til okt.) Det har ikke vært noen aktiviteter i forbindelse med skolenes SFO-tilbud. Det har vært med om lag 75 barn på kursene vinter og høst. Alexander Borg, Cecilie Gjersum, Ingrid Larsen, Line Tveter og Nicolai Bølling har hatt hovedansvar på trenersiden.  

KLUBBHUSET  
Husstyret har i 2006 bestått av leder Einar Hoff (representant i Hovedstyret),  Bjarne Nilssen, Odd Øyen og Alf Pettersen. I mai var det vaske- og ryddedugnad med god deltakelse fra gruppene.  Gruppene ble betalt med kr 100 pr. time for fremmøtte vaskehjelpere.  Einar har pusset opp kontoret i 1. etasje før det ble leid ut til Bærum Idrettsråd. 

Leieavtalen med Telenor Mobil og Sandvika Fjordturer fortsatte i 2006. Nye faste leietakere i 2006 er Bærum Idrettsråd (kontor 1. etasje) og Grete Roede v/ Borghild Stenbro (møterom 2. etasje en gang pr. uke).   Det er sendt kontraktsforslag til Bærum Sportsklubb vedr. utleie til klubbens fotballakademi.  Foreløpig er ingen utleiekontrakt underskrevet.

Hovedstyret vedtok i 2005 at taket skulle rehabiliteres våren 2006, i samarbeid med Bærum Sportsklubb.  Det er mottatt kr 80.000 i kommunale midler til dette arbeidet.  Vår søknad om tippemidler til rehabilitering ble imidlertid avslått, men ny søknad om midler i 2007 er sendt. Arbeidet ble ikke påbegynt i 2006, men forventes startet våren 2007.   

Sven Rivertz hadde ansvaret for driften av kiosken på Kadettangen også i 2006 - noe som ga Tyrving inntekter på 32.500 koner.  Bærum Sportsklubb og Tyrving eier hver sin halvpart av kiosken.  Avtalen med Sven Rivertz utløp dette år.  Det er tatt initiativ til forhandling om ny avtale gjeldende fra 2007.

STIFTELSEN RUD/HAUGER IDRETTSPARK
Tyrving er medlem i stiftelsen Rud/Hauger Idrettspark, og er representert i styret ved Friidrettsgruppens leder som har deltatt i styremøter og planmøter vedrørende utviklingen av idrettsparken.

Etter at kommunen vedtok at området ikke skulle omreguleres til boligformål med salg av boligene som et bidrag til finansieringen av anleggene, besluttet kommunen i 2006 å bevilge penger til finansieringen av alle anleggene. Anleggene omfatter friidrettshallen, en kombinert fotball/flerbrukshall og et større svømmeanlegg. Anbudsdokumentene for tørrhallene var klare allerede i november 2005. Etter at kommunen besluttet å bygge svømmeanlegget har fremdriften med tørrhallene dessverre blitt sterkt forsinket.  Grunnen til dette er at utformingen og omfanget av svømmeanlegget må besluttes, og anleggene må plasseres riktig i forhold til hverandre med hensyn til utnyttelse av fellesfasiliteter og plassering på området.

Stiftelsen har i løpet av året også arbeidet med budsjetter og vurdering av driftsmodell for anleggene da kommunen ikke ønsker å drifte anleggene selv.  Det er sannsynlig at fridrettshallen ikke vil være ferdig før 2009/2010.

KONKLUSJON
Året 2006 har i store trekk vært et svært positivt år for IL Tyrving.  Hovedstyret vil gjerne benytte anledningen til å takke alle våre aktive for meget god innsats og ikke minst for den positive måten de har representert IL Tyrving på.

Samtidig vil vi også takke alle som har hatt tillitsverv i 2006 samt alle som har bidratt til gjennomføringen av treningsaktivitetene, store og små o-løp og stevner og andre aktiviteter i IL Tyrvings regi i dette året, for vel utført arbeid.

En stor takk ønskes herved også overbrakt til våre samarbeidspartnere og annonsører for verdifull støtte.  Deres tilskudd gir et grunnlag for at vi blant annet også framover kan tenke offensivt og legge aktive planer for våre utøvere i årene som kommer.

Vi vil også takke Kirsten Larsen for vel utført arbeid, positiv holdning og meget godt samarbeid i 2006.  

Vi ønsker alle våre idrettsutøvere og tillitsvalgte lykke til i 2007!

Sandvika 25.01.2007
Wenche Hultgreen                       Øyvind Fjellhøy

Kaare N. Haug             Erik Bølling              Einar Hoff